Document ID: 32009D0010

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Δεκεμβρίου 2008
για τη θέσπιση εντύπου αναφοράς μεγάλου ατυχήματος σύμφωνα με την οδηγία 96/82/ΕΚ του Συμβουλίου για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες
[κοινοποιηθείσα υπό τον αριθμό Ε(2008) 7530]
(Κείμενο που παρουσιάζει ενδιαφέρον για τον ΕΟΧ)
(2009/10/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/82/ΕΚ του Συμβουλίου, της 9ης Δεκεμβρίου 1996, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες (1), και ιδίως το άρθρο 15 παράγραφος 2,
Ύστερα από διαβουλεύσεις με την επιτροπή που συνεστήθη δυνάμει του άρθρου 22 της οδηγίας,
Εκτιμώντας τα ακόλουθα:
(1)
Το άρθρο 14 της οδηγίας 96/82/ΕΚ επιβάλλει στα κράτη μέλη να μεριμνούν ώστε, το συντομότερο δυνατόν ύστερα από μεγάλο ατύχημα, ο ασκών την εκμετάλλευση να υποχρεούται να ενημερώσει τις αρμόδιες αρχές. Με το άρθρο 15 παράγραφος 1 υποχρεώνονται τα κράτη μέλη να ενημερώνουν την Επιτροπή, το συντομότερο δυνατόν, σχετικά με τα μεγάλα ατυχήματα που συνέβησαν στο έδαφός τους και τα οποία πληρούν τα κριτήρια του παραρτήματος VI της οδηγίας. Το άρθρο 15 παράγραφος 2 της οδηγίας ορίζει ότι τα κράτη μέλη, μετά τη συλλογή των πληροφοριών που αναφέρονται στο άρθρο 14, ενημερώνουν την Επιτροπή για τα αποτελέσματα της εκ μέρους της ανάλυσης του ατυχήματος και διατυπώνουν συστάσεις για τα μελλοντικά προληπτικά μέτρα.
(2)
Οι πληροφορίες που απαιτούνται βάσει του άρθρου 15 παράγραφος 2 πρέπει να παρέχονται με τη βοήθεια εντύπου αναφοράς το οποίο καταρτίζεται και ενημερώνεται τακτικά, σύμφωνα με τη διαδικασία του άρθρου 22 της οδηγίας.
(3)
Τα μέτρα που προβλέπονται στην παρούσα απόφαση είναι σύμφωνα με την γνώμη της επιτροπής που συνεστήθη δυνάμει του άρθρου 22 της οδηγίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 15 παράγραφος 2 της οδηγίας 96/82/ΕΚ για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες, θεσπίζεται το έντυπο αναφοράς μεγάλου ατυχήματος που καθορίζεται στο παράρτημα της παρούσας απόφασης.
Άρθρο 2
Από 1ης Δεκεμβρίου 2008, τα κράτη μέλη υποβάλλουν εκθέσεις στις οποίες περιλαμβάνονται οι πληροφορίες που ορίζει το παράρτημα, χρησιμοποιώντας το μητρώο και το σύστημα πληροφόρησης που προβλέπονται στο άρθρο 19 παράγραφος 2 της οδηγίας 96/82/ΕΚ.
Άρθρο 3
Της οριστικής εφαρμογής του εντύπου αναφοράς μεγάλου ατυχήματος που καθορίζεται στο παράρτημα προηγείται δοκιμαστική περίοδος πέντε μηνών, αρχής γενομένης από την 1η Δεκεμβρίου 2008.
Άρθρο 4
Εάν η δοκιμαστική φάση καταδείξει την ανάγκη τροποποίησης του εντύπου αναφοράς που καθορίζεται στο παράρτημα, η παρούσα απόφαση τροποποιείται σύμφωνα με τη διαδικασία που καθορίζεται στο άρθρο 22 της οδηγίας.
Άρθρο 5
Ο χειρισμός των εμπιστευτικών πληροφοριών διενεργείται σύμφωνα με την απόφαση 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (2).
Άρθρο 6
Οι αναφορές των κρατών μελών περιέχουν μόνο τις πληροφορίες που είναι διαθέσιμες στις αρμόδιες αρχές.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 2 Δεκεμβρίου 2008.

Labels: 10
20
7
0
12